Lefitiko 26 | Beibele Inthaneteng | Phetolelo ya Lefase le Lefsa
26 “‘Le se ke la itirela medimo ya go hloka mohola,+ le se ke la ipeela seswantšho se se betlilwego+ goba kokwane e kgethwa, le gona le se ke la bea leswika leo le nago le diswantšho+ nageng ya lena gore le tle le le khunamele;+ gobane ke nna Jehofa Modimo wa lena.
2 Le lote disabatha tša ka+ gomme le boife sekgethwa sa ka. Ke nna Jehofa.
3 “‘Ge e ba le ka sepela ka melao ya ka la ba la lota ditaelo tša ka le go di phetha,+
4 gona ke tla le nešetša dipula ka nako e swanetšego+ gomme naga ya tšweletša dienywa tša yona,+ le sehlare sa naga sa enywa dienywa tša sona.+
5 Le tla fola mabele go fihlela ka sehla sa go fula diterebe, la fula diterebe go fihlela ka sehla sa go bjala peu; le tla ja senkgwa la khora+ la ba la dula ka polokego nageng ya lena.+
6 Ke tla tliša khutšo nageng,+ la robala go se yo a le tšhošago;+ ke tla fediša sebata se sešoro nageng,+ e bile tšhoša e ka se phatše nageng ya lena.+
7 Le tla rakediša manaba a lena+ gomme a tla wišwa ke tšhoša pele ga lena.
8 Ba bahlano go lena ba tla rakediša ba lekgolo gomme ba lekgolo go lena ba rakediša ba dikete tše lesome (10 000), e bile manaba a lena a tla wišwa ke tšhoša pele ga lena.+
9 “‘Ke tla retologela go lena+ gomme ka dira gore le tswale le be le ate,+ e bile ke tla phetha kgwerano ya ka yeo ke e dirilego le lena.+
10 Le tla ja tša puno ya ngwagola,+ la ja tša puno ya kgale pele le ntšha tša puno e mpsha.
11 Ke tla bea taberenakele ya ka mo gare ga lena+ gomme moya wa ka o ka se le hlaswe.+
12 Ke tla sepela gare ga lena, ka ba Modimo wa lena+ gomme lena la ba batho ba ka.+
13 Ke nna Jehofa Modimo wa lena yo a le ntšhitšego nageng ya Egipita gore le se sa ba makgoba a bona,+ ka roba joko ya lena gomme ka dira gore le sepele le otlologile.+
14 “‘Eupša ge e ba le ka se ntheetše goba la se latele ditaelo tše ka moka,+
15 ge e ba le ka gana melao ya ka,+ e bile ge e ba meoya ya lena e ka hlaswa dikahlolo tša ka e le gore le se latele ditaelo tša ka ka moka go fihla moo le robago kgwerano ya ka,+
16 gona nna ke tla le dira tše di latelago, ke tla le otla ka go le boifiša ka bolwetši bja mafahla+ le ka letadi le lešoro, ka dira gore mahlo a lena a se sa bona+ gabotse gomme la fokola mmeleng.+ Le tla bjalela peu ya lena lefeela ka ge manaba a lena a tla eja ka moka.+
17 Sefahlego sa ka se tla lwa le lena gomme la fenywa pele ga manaba a lena;+ bao ba le hloilego ba tla le gatakela+ gomme le tla tšhaba go se na motho yo a le hlomaretšego.+
18 “‘Ge e ba go sa šetšwe gore le diragalelwa ke dilo tše eupša la se ntheetše, gona ke tla le otlela dibe tša lena gašupa.+
19 Ke tla roba boikgantšho bja matla a lena, ka dira gore magodimo a lena a etše tšhipi+ gomme lefase la lena le etše koporo.
20 Matla a lena a tla ba a dirišeditšwe lefeela ka ge naga ya lena e ka se tšweletše dienywa+ gomme sehlare sa naga se ka se enywe dienywa.+
21 “‘Eupša ge e ba le sepela ka go ganetšana le nna gomme le sa nyake go ntheetša, gona ke tla le otlela dibe tša lena ka makga a mangwe gape a šupago.+
22 Ke tla romela dibata tša naga go lena+ gomme tša bolaya bana ba lena+ le diruiwa tša lena, tša ba tša fokotša palo ya lena; ditsela tša lena di tla senywa.+
23 “‘Eupša ge e ba le sa dumele gore ke le phošolle mabapi le dilo tše,+ la phegelela go sepela ka go ganetšana le nna,
24 gona le nna ke tla sepela ka go ganetšana le lena;+ nna ke tla le otlela dibe tša lena gašupa.+
25 Ke tla le tlišetša tšhoša ya go itefeletša+ ka ge le robile kgwerano+ ya ka le lena; ge le kgobokana metseng ya lena, nna ke tla romela leuba la bolwetši mo gare ga lena,+ la gafelwa seatleng sa lenaba.+
26 Ge ke le bolaiša tlala,+ gona basadi ba lesome ba tla le apeela senkgwa ka sebešo setee gomme ba le abela sona ka go se kala;+ eupša le ge le se jele le ka se khore.+
27 “‘Eupša ge e ba le ka se ntheetše le ge le ka welwa ke dilo tše gomme la phegelela go sepela ka go ganetšana le nna,+
28 gona ke tla sepela ka go ganetšana le lena o šoro,+ le gona nna ke tla le otlela dibe tša lena gašupa.+
29 Ka gona le tla ja nama ya barwa ba lena la ba la ja le nama ya barwedi ba lena.+
30 Ke tla fediša mafelo a lena a phagamego a makgethwa,+ ka senya dihlomo tša lena tša diorelo gomme ka lahlela ditopo tša lena godimo ga ditoto tša medingwana ya lena e šišimišago;*+ moya wa ka o tla le hlaswa.+
31 Ke tla gafela metse ya lena tšhoša+ gomme ka dira gore dikgethwa tša lena e be mašope,+ le gona nka se dupe menko ya lena e mebose.+
32 Nna ke tla dira naga lešope+ gomme manaba a lena ao a dulago go lena a tla e tsepelela a maketše.+
33 Lena ke tla le gašanya ditšhabeng,+ ka khwamola tšhoša ka dira gore e le hlomarele;+ naga ya lena e tla šwalalanywa+ gomme metse ya lena ya ba mašope.
34 “‘Ka nako yeo naga e tla lefelela disabatha tša yona mehleng yeo ka moka ya ge e šwalalantšwe, nakong ya ge le le nageng ya manaba a lena. Ka nako yeo naga e tla boloka sabatha ka ge e swanetše go lefelela disabatha tša yona.+
35 Matšatši ka moka a ge e šwalalantšwe e tla boloka sabatha, ka gobane e be e sa boloke sabatha nakong ya disabatha tša lena tša ge le be le dula mo go yona.
36 “‘Ge e le mašaledi a lena+ ke tla a tsenya poifo dipelong tša ona ge a le dinageng tša manaba a ona; a tla tšhaba go gwaša ga letlakala le le hlohloregago, ke moka a tšhaba o ka re a tšhaba tšhoša, a ba a wa go se yo a a rakedišago.+
37 A tla gatana bjalo ka ge eka a tšhaba tšhoša le ge go se na yo a a rakedišago, gomme lena le ka se kgone go ema la lwa le manaba a lena.+
38 Le tla hwela gare ga ditšhaba,+ la jewa ke naga ya manaba a lena ya le fetša.
39 Ge e le mašaledi a lena a tla hwelela+ ka baka la molato wa ona dinageng tša manaba a lena. Ee, gaešita le ka baka la melato ya botatago ona,+ a tla hwelela go etša bona.
40 A tla ipobola molato wa ona+ le molato wa botatago ona wa ge ka go se botege ga bona ba be ba ntirela dilo ka go se botege, ee, ge ba be ba sepela ka go ganetšana le nna.+
41 Ge e le nna ke ile ka sepela ka go ganetšana le ona,+ ka a tliša nageng ya manaba a ona.+
“‘Mohlomongwe ka nako yeo dipelo tša ona tše di sa bollago+ di tla kokobetšwa,+ le gona ka nako yeo a tla lefelela molato wa ona.
42 Ke tla gopola kgwerano ya ka yeo ke e dirilego le Jakobo;+ ke tla gopola kgwerano ya ka yeo ke e dirilego le Isaka+ le kgwerano ya ka yeo ke e dirilego le Aborahama,+ le yona naga ke tla e gopola.
43 Nako ye ka moka mašaledi ao a be a tlogetše naga gomme yona e be e lefelela disabatha tša yona+ ge e be e le lešope ona a se gona, ona a be a lefelela molato wa ona+ ka gobane a ganne dikahlolo tša ka+ e bile meoya ya ona e hlaswa melao ya ka.+
44 Eupša le ge tše ka moka di direga, ge a le nageng ya manaba a ona, nna nka se a gane+ goba go a hlaswa+ moo e bilego nka a fediša ka ba ka roba kgwerano ya ka+ yeo ke e dirilego le ona; gobane ke nna Jehofa Modimo wa ona.
45 Ke ka baka la ona ge ke tlo gopola kgwerano ya bagologolo+ ba ona bao ke ba ntšhitšego nageng ya Egipita pele ga mahlo a ditšhaba,+ e le gore ke bontšhe gore ke nna Modimo wa bona. Ke nna Jehofa.’”
46 Tše ke ditaelo, dikahlolo+ le melao yeo Jehofa a e beilego magareng ga gagwe le bana ba Isiraele kua Thabeng ya Sinai a diriša Moshe.+